ད་དུང་དེ་ལས་རླབས་ཆེ་བའི་ལས་གཞི་ཞིག་ཡོད་པ་ནི་ཤེས་བྱའི་ཆུ་གཏེར་ཞེས་པའི་ཚན་རིག་གི་གློག་བརྙན་བཅོ་ལྔ་ཉི་ཤུ་ཙམ་ཞིག་བོད་ཡིག་ཏུ་ཕབ་བསྒྱུར་བྱས་ནས་རིན་མེད་ཐོག་བཀྲམ་གྱི་ཡོད་པ་རེད།དེ་ནི་གཞན་གྱིས་ལག་པ་འཆང་མྱོང་མེད་པའི་ལས་གཞི་རླབས་ཆེན་ཞིག་རེད།དེ་བཞིན་བཙན་བྱོལ་ནང་དུ་ཡིག་འགྲུལ་གྱི་ལམ་ནས་བོད་ཀྱི་སྐད་ཡིག་རིག་གཞུང་སློབ་སྦྱོང་བྱེད་རྒྱུ་ཡོད་པའི་ལས་གཞི་དེ་ཡང་ས་རཱ་ནས་འགོ་བཙུགས་པ་རེད།དེ་བཞིན་ས་རཱའི་ནང་མཐོ་རིམ་རིག་གནས་རབ་འབྱམས་པ་བཙུགས་ཟིན་པ་དང་རིམ་པས་ཆེས་མཐོའི་རིག་གནས་རབ་འབྱམས་པ་འཛུགས་འཆར་ཡོད་པ་འདྲ།དེ་ཡིན་དུས་ངས་བསྡོམས་ཤིག་བརྒྱབ་ནས་ཞུས་ན་རྒན་དམ་པས་རིག་སློབ་མ་ལག་གཉིས་དང་པོ་བཙུགས་དགོས་པའི་དམིགས་ཡུལ་དེ་དཀའ་ངལ་ཞིག་གི་འོག་ནས་བཙུགས་པ་གཞིར་བཟུང་གིས་དཀའ་ངལ་རྣམས་རིམ་པས་སེལ་ཐུབ་པ་བྱུང་ཡོད་པ་རེད།དེ་ཡན་ཆད་ས་རཱ་མཐོ་སློབ་ཀྱི་སྐོར་ཞུས་པའི་ཁུལ་ཡིན།